ઉલ્લેખનીય છે કે, 1983ની વર્લ્ડ કપ સ્પર્ધામાં ભારતે અન્ડરડોગ્સ તરીકે આરંભ કર્યો હતો અને એણે ફાઈનલમાં ફેવરિટ્સ વેસ્ટ ઈન્ડિઝને હરાવીને સનસનાટી મચાવી દીધી હતી. અનુભવી ક્લાઈવ લોઈડના નેતૃત્ત્વ હેઠળની કેરેબિયન ટીમ અગાઉ બે વાર વર્લ્ડ કપ ટ્રોફી જીતી ચૂકી હતી અને હેટ-ટ્રિક કરવાને આરે હતી, પણ બાહોશ કપિલ દેવના સક્ષમ સુકાન હેઠળની ભારતીય ટીમે 1983ની 25 જૂને વેસ્ટ ઈન્ડિઝને 43 રનથી હરાવીને ક્રિકેટ જગતને સૌથી મોટું સરપ્રાઈઝ આપ્યું હતું. ભારતીય ટીમ 54.4 ઓવરમાં 183 રન કરીને ઓલઆઉટ થઈ ગઈ હતી. એના જવાબમાં વેસ્ટ ઈન્ડિઝ ટીમ 52 ઓવરમાં 140 રનના સ્કોર પર ઓલઆઉટ થઈ ગઈ હતી. મોહિન્દર અમરનાથ મેન ઓફ ધ મેચ અને મેન ઓફ ધ સીરિઝ બન્યા હતા.